Is-suġġett prinċipali tas-Summit Soċjali Tripartitiku huwa " Għal Ewropa aktar b'saħħitha, magħquda u li tħares 'il quddiem ". Id-diskussjonijiet kienu strutturati madwar tliet sottotemi: 50 sena ta' mobbiltà tax-xogħol – nagħmlu l-aħjar użu tal-moviment liberu tal-ħaddiema għal swieq tax-xogħol li jiffunzjonaw tajjeb Inġibu l-investimenti f'Suq Uniku aktar profond u ġust Nibnu fuq il-Bidu Ġdid għal Djalogu Soċjali biex tissawwar id-dinja l-ġdida tax-xogħol. President tal-Kummissjoni Ewropea , Jean-Claude Juncker enfasizza: "F'dawn l-aħħar erba' snin, erġajna poġġejna l-prijoritajiet soċjali fejn jistħoqqilhom - fil-qalba tal-aġenda Ewropea. Inħolqu 12-il miljun impjieg. Il-livell ta' impjiegi jinsab f'livell rekord. Il-qgħad jinsab fl-aktar livell baxx tiegħu mill-bidu tas-seklu. Bil-proklamazzjoni tal-Pilastru Ewropew tad-Drittijiet Soċjali, issa ntlaħaq qbil dwar 25 inizjattiva proposti mill-Kummissjoni fil-qasam soċjali. Il-ħaddiema stazzjonati ser jirċievu l-istess paga għall-istess xogħol fl-istess post. Il-ġenituri u l-persuni li jindukraw ser ikollhom opportunitajiet ġodda biex isibu bilanċ bejn ix-xogħol u l-ħajja privata. Miljuni ta' ħaddiema ser ikunu infurmati aħjar dwar id-drittijiet tax-xogħol u l-protezzjoni soċjali tagħhom, u protetti aħjar minn sustanzi kimiċi li jikkawżaw il-kanċer. Qed titwaqqaf Awtorità Ewropea tax-Xogħol. Nappella lil kulħadd biex nibnu fuq dan il-progress u nsaħħu aktar l-Ewropa Soċjali fix-xhur u s-snin li ġejjin." Min-naħa tal- presidenza b'rotazzjoni, il-Prim Ministru tar-Rumanija , Viorica Dăncilă, issottolinjat li: "Il-Presidenza Rumena tal-Kunsill tal-UE hija ffukata fuq il-koeżjoni, bħala valur Ewropew komuni, għal Unjoni sigura, dinamika u b'saħħitha, f'ambjent internazzjonali ta' sfida li qiegħed dejjem jinbidel. L-isforzi tal-Presidenza għandhom l-għan li jipproteġu d-drittijiet taċ-ċittadini Ewropej filwaqt li jappoġġjaw l-ambjent tan-negozju. Id-deċennju li jmiss ser jara trasformazzjonijiet profondi fl-ekonomija u s-soċjetà tagħna mmexxija mid-diġitalizzazzjoni u d-dekarbonizzazzjoni. Dawn it-trasformazzjonijiet ser iġibu magħhom sfidi u opportunitajiet essenzjali għall-futur tal-Ewropa, il-konsolidazzjoni interna tagħha, kif ukoll għall-infurzar tal-pożizzjoni tagħha bħala attur globali. F'dan il-kuntest, irridu niffukaw fuq investimenti mmirati sew u l-iżvilupp kontinwu u l-adattament tal-ħiliet tal-ħaddiema. Il-mobbiltà tal-forza tax-xogħol, bħala waħda mil-libertajiet fundamentali tal-Unjoni, għandha tkun sostnuta minn mekkaniżmi artikolati sew li jappoġġjaw il-mudell soċjali Ewropew. Riformi bħal dawn għandhom jinvolvu s-sħab soċjali Ewropej. Is-Summit ta' llum irrifletta l-kumplessità tal-isfidi li l-Unjoni tagħna teħtieġ li tiffaċċa, iżda enfasizza wkoll ir-rieda tal-partijiet ikkonċernati li jaġixxu flimkien sabiex jibnu futur Ewropew prosperu." Segretarju Ġenerali tal-Konfederazzjoni Ewropea tat-Trade Unions (KETU), Luca Visentini, qal: "L-UE qed tonqos milli tiżgura li x-xogħol jiggarantixxi għajxien deċenti. Hemm ħtieġa urġenti biex il-kontinent tagħna nagħmluh post aħjar biex in-nies li jaħdmu jkunu jistgħu jgħixu u jaħdmu fih. It-tweġiba tinsab f'aktar investiment pubbliku u privat, politika industrijali ġenwina, tassazzjoni progressiva u ġusta mingħajr evażjoni u evitar fuq skala kbira, u li f'kull stat membru jkun possibbli li jsiru negozjati bejn l-impjegaturi u t-trade unions sabiex jiżdiedu l-pagi, tingħata spinta lill-produttività u tiġi indirizzata l-inugwaljanza. Dan ifisser ukoll ġestjoni proattiva tat-trasformazzjoni diġitali u d-dekarbonizzazzjoni tal-ekonomija tagħna sabiex ħadd u l-ebda reġjun ma jibqa' lura." President ta' BusinessEurope , Pierre Gattaz, li jirrappreżenta lill-impjegaturi, (BusinessEurope, CEEP, UEAPME) qal: "L-UE qed taqa' lura fil-ħila tagħha li tiżviluppa kumpaniji fuq quddiem nett fil-livell dinji. L-irkupru qed imajna. Hemm ħtieġa urġenti li l-kontinent tagħna nagħmluh post aħjar biex wieħed jibda u jespandi n-negozju. It-tweġiba tinsab fil-ħolqien ta' ambjent li jippermetti lin-negozji b'servizzi effiċjenti ta' interess ġenerali li jrawmu aktar investimenti privati u pubbliċi. Dan jeħtieġ li jitwettqu riformi nazzjonali li jsaħħu t-tkabbir u l-impjiegi, tiżdied il-produttività, ikollna politika industrijali aktar strateġika, jiġu integrati l-SMEs fil-ktajjen tal-valur Ewropej u globali u finalment li nsarrfu l-kliem f'fatti fir-rigward tat-tlestija tas-Suq Uniku. Ifisser ukoll li nappoġġjaw it-trasformazzjoni diġitali tal-ekonomija tagħna u nippromwovu l-innovazzjoni u l-investimenti fl-iżvilupp tal-ħiliet għaliex dan huwa essenzjali jekk irridu li jkollna tkabbir sostnut u inklużiv fil-futur." Il-fehmiet iċċitati f'dan it-test huma dawk tal-individwu/organizzazzjoni kkonċernata u ma jikkostitwixxux kollettivament il-fehma tal-Kunsill jew tal-Kunsill Ewropew. Ara l-paġna tal-laqgħa